Middelsstore (ca. 5-7 mm), lange og smale, mørke børstebiller, de ulike kroppsdelene (hode, bryst og bakkropp) tydelig avsnørt fra hverandre. Mørke, gjerne med svak metallglans. Hodet er forholdsvis stort og bredt, antennene er middels lange, 11-leddete, ganske tynne og litt sagtakkede. Brystskjoldet (pronotum)er firkantet sett ovenfra, betydelig lengre enn bredt. Beina er forholdsvis lange, lårene er knapt fortykkede, leggene og føttene slanke. Det ytterste fotleddet har forholdsvis store klør som ofte har en tann ved roten. Slekten kan overflatisk minne om noen arter i familien Oedemeridae, men skiller seg fra disse blant annet på at dekkvingene er harde uten lengderibber.